ΓΡΑΠΤΗ ΕΡΩΤΗΣΗ P-1388/97 υποβολή: Daniel Fιret (NI) προς την Επιτροπή (10 Απριλίου 1997)

Θέμα: Η υλοποίηση δράσεων υποστήριξης στην εξάλειψη της σπογγώδους εγκεφαλοπάθειας των βοοειδών

Με τη διορθωτική επιστολή αριθ. 1, το κονδύλιο του προϋπολογισμού του 1997 Β1-210 αυξήθηκε με ποσόν ύψους 700 εκατ. Ecu για να βοηθηθεί το Ηνωμένο Βασίλειο να ολοκληρώσει τα μέτρα εξάλειψης της ΣΕΒ.

Μπορεί η Επιτροπή να διευκρινίσει με ποιό τρόπο έχει αναληφθεί αυτή η δαπάνη και ποιά ήσαν μέχρι σήμερα τα ποσά που καταβλήθηκαν στο Ηνωμένο Βασίλειο από τον προϋπολογισμό της Ευρωπαϊκής Ένωσης για την καταπολέμηση της ΣΕΒ;

Μπορεί επίσης η Επιτροπή να διευκρινήσει πώς χρησιμοποιήθηκαν αυτά τα κονδύλια από τις βρετανικές αρχές; Οι δράσεις που έχουν αναληφθεί στο Ηνωμένο Βασίλειο και οι οποίες χρηματοδοτούνται από το εν λόγω κονδύλιο ανταποκρίνονται με ικανοποιητικό τρόπο στο σκοπό για τον οποίο διατέθηκαν οι πιστώσεις;

Απάντηση του κ. Fischler εξ ονόματος της Επιτροπής (6 Μαΐου 1997)

Το κονδύλι του προϋπολογισμού Β1-210 δεν αφορά μέτρα εξάλειψης της σπογγώδους εγκεφαλοπάθειας των βοοειδών (ΣΕΒ) αλλά επιστροφές κατά την εξαγωγή βοείου κρέατος. Δεν υπήρξε αύξηση του εν λόγω κονδυλίου του προϋπολογισμού με την διορθωτική επιστολή αριθ. 1/1997.

Στη διορθωτική επιστολή αριθ. 1/1997, η Επιτροπή πρότεινε αύξηση του κεφαλαίου Β1-21 (βόειο κρέας) κατά 1,402 εκατ. ECU για να ληφθούν υπόψη τα έξοδα των επειγόντων μέτρων που προτάθηκαν τον Ιούλιο του 1996 στον τομέα του βοείου κρέατος (1,381 εκατ. ECU) καθώς και τα έξοδα που προκύπτουν από τον καθορισμό των τιμών 1996/1997 (21 εκατ. ECU).

Όσον αφορά τη χρηματοδότηση των μέτρων εξάλειψης της ΣΕΒ στο Ηνωμένο Βασίλειο, η κοινοτική συνεισφορά του Ευρωπαϊκού Γεωργικού Ταμείου και Εγγυήσεων - Τμήμα Εγγυήσεων περιορίζεται σε 70% της καταβαλόμενης αποζημίωσης, για την αντιστάθμιση της εμπορικής αξίας των ζώων που εσφάγησαν στα προγράμματα σφαγής που αποφασίστηκαν από το Συμβούλιο τον Απρίλιο του 1996 και εφαρμόστηκαν από το Ηνωμένο Βασίλειο.

Οι ακόλουθες δαπάνες πραγματοποιήθηκαν το 1996 και 1997 και προβλέπονται στον προϋπολογισμό 1997:

>TABLE>

Επειδή το Ηνωμένο Βασίλειο αντιμετώπισε δυσκολίες κατά την εφαρμογή της λογιστικής για το πρόγραμμα καταστροφής των σφαγίων ζώων άνω των 30 μηνών, που εσφάγησαν στο πλαίσιο των μέτρων που εγκρίθηκαν μετά από την κρίση της ΣΕΒ, που είχε ως συνέπεια να καθυστερήσει το εν λόγω πρόγραμμα καθώς και η εφαρμογή του προγράμματος επιλεκτικής σφαγής, ένα τμήμα των προβλεπόμενων πιστώσεων για το οικονομικό έτος 1996 μεταφέρθηκε στο 1997.

Στόχος των εν λόγω μέτρων είναι η αποφυγή οποιοδήποτε κινδύνου επαφής του ανθρώπου με τον φορέα της ΣΕΒ με την απόσυρση των σφαγίων από την αλυσίδα διατροφής του ανθρώπου ζώων άνω των 30 μηνών καθώς και με τη μείωση του αριθμού των ενδεχόμενων κρουσμάτων της ΣΕΒ με τη σφαγή των ζώων τα οποία ενδέχεται να είχαν λάβει μολυσμένα τρόφιμα (επιλεκτική σφαγή). Πραγματοποιήθηκαν επιθεωρήσεις στο Ηνωμένο Βασίλειο για την εξακρίβωση της ορθής εφαρμογής των εν λόγω μέτρων. Διαπιστώθηκαν προβλήματα στην περίπτωση του προγράμματος σφαγής των ζώων άνω των 30 μηνών, όπως αναφέρεται ανωτέρω. Τα περισσότερα προβλήματα διευθετήθηκαν με ικανοποιητικό τρόπο. Η επιλεκτική σφαγή μόλις έχει αρχίσει να εφαρμόζεται και είναι ακόμα πολύ νωρίς να διατυπωθεί γνώμη για την ορθή εφαρμογή της.